Neuvoston asetuksen N:o 17 19 artiklan 3 kohdan mukainen tiedonanto asiasta COMP/37.462 - Identrus

(2000/C 231/03)

(ETA:n kannalta merkityksellinen teksti)

A JOHDANTO

Komissio vastaanotti 6 päivänä huhtikuuta 1999 asetuksen N:o 17 4 artiklan mukaisen ilmoituksen(1), joka koski sähköisen kaupankäynnin alalla varmenneviranomaisina - aluksi ainoastaan yritysten välisessä liiketoiminnassa - toimivien rahoituslaitosten verkon perustamiseksi tehtyjä sopimuksia.

Ilmoituksen tekevinä osapuolina ovat ABN-AMRO Services Company, Inc., BA Interactive Service Holdings, Inc., Barclays Electronic Commerce Holdings, Inc., Bayerische Hypo- und Vereinsbank AG, The Chase Manhattan Bank, Citibank Strategic Technology, Inc., Deutsche Bank AG ja Pyramid Ventures, Inc. (jäljempänä "osapuolet").

Osapuolet ovat perustaneet kyseisen verkon luomiseksi ja johtamiseksi Identrus LLC -nimisen yhteisyrityksen ("Identrus"), joka on Yhdysvaltojen lainsäädännön mukaisesti perustettu osakeyhtiö. Identrus tarjoaa varmenneviranomaisten palveluja tarjoavien rahoituslaitosten keskuuteen perustettavan yhteiskäyttöisen maailmanlaajuisen verkon edellyttämän infrastruktuurin, jota se myös johtaa (jäljempänä "Identrus-järjestelmä").

Vaikka Identrus-yhtiön omistajajoukko on harvalukuinen (noin 20 osakkeenomistajaa)(2), yksikään yksittäinen osakkeenomistaja ei voi käyttää siinä määräysvaltaa. Identrus-järjestelmään voivat osallistua hyväksytyt rahoituslaitokset kaikkialla maailmassa (jäljempänä "osallistujat"). Osallistujat kilpailevat keskenään jäljempänä kuvatuilla merkityksellisillä markkinoilla.

B OSAPUOLET

Niitä yritysryhmiä, joihin ilmoitetun sopimuksen osapuolet kuuluvat, voidaan kuvata seuraavasti:

ABN AMRO Services Company, Inc. on yhtiö, jonka kotipaikka on Illinoisissa. Sen emoyhtiö on ABN AMRO Holding NV (Alankomaat).

BA Interactive Services Holding Company, Inc. on yhtiö, jonka kotipaikka on Delawaressa. Sen emoyhtiö on BankAmerica Corporation (Yhdysvallat).

Barclays Electronic Commerce Holdings Inc. -yhtiön kotipaikka on Delawaressa, ja se on Barclays Bank PLC:n (Yhdistynyt kuningaskunta) välillisesti omistama tytäryhtiö.

Bayerische Hypo- und Vereinsbank AG (Hypo Vereinsbank); Bayerische Hypo- und Vereinsbank AG (Hypo Vereinsbank) on Bayerische Vereinsbank AG:n ja Bayerische Hypotheken und Wechsel Bank AG:n yhteensulautumisen seurauksena vuonna 1998 syntynyt rahoituskonserni.

The Chase Manhattan Bank (Chase) on Chase Manhattan Corporation -yhtiön (Yhdysvallat) kokonaan omistama tytäryhtiö.

Citibank NA on Citigroup Inc.:n (Delaware) kokonaan omistama tytäryhtiö.

Deutsche Bank AG (Saksa) on Identrus-yhtiöön suoraan sijoittanut yhtiö.

Pyramid Ventures, Inc. (Yhdysvallat) on Bankers Trust New York Corporation -yhtiön, joka on tällä välin sulautunut yhteen Deutsche Bank AG:n kanssa, välillisesti omistama tytäryhtiö.

C LIIKETOIMET

I Tarkoitus

Osapuolten selvityksen mukaan Identrus-järjestelmän perustamisen tarkoituksena on sähköisen kaupankäynnin varmentavan infrastruktuurin edistäminen, käyttö ja johtaminen. Infrastruktuurin ansiosta järjestelmään osallistuvat tahot voivat toimia erillisinä ja keskenään kilpailevina varmenneviranomaisina(3).

a) Identrus-yhtiön toimiala

Identrus tarjoaa sellaisen tarvittavan infrastruktuurin (viime kädessä digitaalisissa verkoissa käytettäväksi suunnitellun tietojenkäsittelyjärjestelmän sekä Identrus-järjestelmään osallistuvien tahojen ja näiden asiakkaiden välisistä järjestelmää koskevista sopimuksista sekä menettelytavoista ja menettelyistä koostuvat oikeudelliset puitteet), jonka ansiosta järjestelmään osallistuvat rahoituslaitokset voivat toimia varmenneviranomaisina sähköisen kaupankäynnin turvallisuuden varmistamiseksi ja tarjota peruskäyttäjille muita alaan liittyviä palveluja.

b) Osallistujien asema Identrus-järjestelmässä

Identrus-järjestelmässä kukin osallistuja myöntää peruskäyttäjille yksilöllisiä digitaalisia avaimia, joilla allekirjoitetaan viestejä, sekä digitaalisia tunnisteita, joilla muut peruskäyttäjät voivat todentaa kyseiset allekirjoitukset. Kukin osallistuja varmistaa myös, ovatko sen peruskäyttäjien avaimet päteviä vai onko niiden käyttö evätty toistaiseksi tai peruutettu kokonaan. Osallistujat toimivat erillisinä ja keskenään kilpailevina varmenneviranomaisina. Identrus-järjestelmän teknisissä eritelmissä määrätään yhteiskäyttöisyydestä, jotta kukin osallistuja voisi kehittää omaa teknologiaansa itsenäisesti. Lisäksi kukin osallistuja tarjoaa Identrus-järjestelmän infrastruktuuriin kuuluvien digitaalisten varmennepalvelujen perusteella itsenäisesti kehittämiään sovelluksia ja kilpailee näin muiden osallistujien kanssa. Kukin osallistuja voi määrätä vapaasti käyttäjiltä perimänsä maksut.

c) Vakuuksia koskevat vaatimukset

Edellisessä kohdassa mainittujen palvelujen lisäksi peruskäyttäjä, joka haluaa varmentaa toisen peruskäyttäjän digitaalisen allekirjoituksen, voi hankkia siltä osallistujalta, joka on myöntänyt toisen peruskäyttäjän allekirjoituksen yhteydessä käyttämät avaimet, vakuuden tämän henkilöllisyydestä; vakuuteen voidaan vedota Identrus-järjestelmässä silloin, kun se peruskäyttäjä, jonka väitetään allekirjoittaneen toimeksiannon, ei ole itse asiassa hyväksynyt sitä. Kutakin vakuuden henkilöllisyydestä antavaa osallistujaa vaaditaan asettamaan vakuus (lisävakuutena nimetyn rahoituslaitoksen kanssa tehtyyn ja kyseisen laitoksen hallussa olevaan selvitykseen) niitä kolmansia osapuolia varten, jotka haluavat vakuuksia koskevan varmennuksen. Toimintasäännöissä vahvistetaan kuhunkin osallistujaan sovellettavat lisävakuusvaatimukset, asetettavan lisävakuuden määrä, lisävakuusvaatimusten ja osallistujien sitoumusten laskentatiheys sekä lisävakuuksien vaaditut asettamisajankohdat.

d) Syrjimättömyys

Osapuolet toteavat varmentamisjärjestelmän toimivuuden perustuvan siihen, että järjestelmää voidaan käyttää yhdessä muiden samankaltaisten järjestelmien kanssa. Osapuolten liiketoimintasuunnitelmassa ennakoidaan, että Identrus-järjestelmään liittyy maailmanlaajuisesti tarkastellen jopa 300 tason 1 osallistujaa. Samat ilmoitetuissa sopimuksissa ja erityisesti toimintasäännöissä esitetyt Identrus-järjestelmän säännöt ja standardit koskevat kaikkia osallistujia riippumatta siitä, ovatko ne osakkeenomistajia. Identrus-yhtiön perustana olevan osakeyhtiösopimuksen mukaan Identrus on voittoa tavoitteleva yritys, joka hoitaa kaiken itsenäiselle taloudelliselle yksikölle kuuluvan toiminnan ja jossa yksikään osakkeenomistaja ei voi käyttää määräysvaltaa yksin. Tärkeimmät niistä perusteista, joiden nojalla kolmansista osapuolista voi tulla Identrus-yhtiön osakkeenomistajia, ovat pankkitoimintaa koskevia määräyksiä ja valvontamenettelyjä käsittelevän Baselin komitean ensisijaisten vaatimusten ja tiettyjen luottokelpoisuutta koskevien vaatimusten mukaisia.

II Järjestelmään osallistuminen

Osallistujat voivat liittyä järjestelmään joko "tason 1 osallistujina" tai "tason 2 osallistujina". Tason 1 osallistujat voivat myöntää peruskäyttäjille ja tason 2 osallistujille varmenteita. Tason 2 osallistujat voivat myöntää varmenteita suoraan ainoastaan peruskäyttäjille. Muilta osin kummankin tason osallistujat toimivat järjestelmässä samalla tavoin ja kilpailevat siten keskenään peruskäyttäjistä.

a) Tason 1 osallistujat

Yksikkö voi toimia tason 1 osallistujana, jos se toimii ensisijaisesti rahoituspalvelujen tarjoajana, jos se on valtiollisen sääntelyn ja valvonnan kohteena ja jos se täyttää muun muassa tietyt pääomaa ja luottokelpoisuutta koskevat vaatimukset.

Ilmoituksen tekevät osapuolet (esimerkiksi Identrus-yhtiön osakkeenomistajat) osallistuvat järjestelmään tason 1 osallistujina samojen ehtojen ja edellytysten mukaisesti, joita sovelletaan mihin tahansa sellaiseen kolmanteen osapuoleen, joka on tason 1 osallistuja.

b) Tason 2 osallistujat

Tason 2 osallistujia koskevat kelpoisuusperusteet ovat samankaltaisia kuin tason 1 osallistujia koskevat perusteet, mutta pääomaa ja luottokelpoisuutta koskevat perusteet eivät ole yhtä ankaria, minkä ansiosta myös pienet yksiköt voivat osallistua Identrus-järjestelmään.

III Sopimukset

a) Osakeyhtiösopimus - Yritysorganisaatio

Identrus perustettiin maaliskuussa 1999 Limited Liability Company Agreement -sopimuksen ("osakeyhtiösopimus") mukaisesti Yhdysvaltojen Delawaren osavaltion lainsäädännön mukaisesti. Osapuolet osallistuivat Identrus-yhtiön alkuvaiheen rahoitukseen yhtäläisesti.

Identrus-yhtiön osakkeenomistajilla on yhtiökokouksissa niiden Identrus-yhtiöstä omistamaan osuuteen suhteutettu äänioikeus. Tämä tarkoittaa sitä, että kullakin perustajajäsenellä on alle 10 prosentin äänioikeus ja kullakin myöhemmin osakkeenomistajaksi tulleella osapuolella alle 5 prosentin äänioikeus. Useimmat yhtiökokousten päätökset tehdään yksinkertaisella enemmistöllä. Yksikään yksittäinen osakkeenomistaja ei voi käyttää määräysvaltaa Identrus-yhtiössä.

Identrus-järjestelmään osallistuvien tahojen ei kuitenkaan edellytetä omistavan sen sen osakkeita; järjestelmän jäseniksi voi ryhtyä mikä tahansa sellainen yksikkö, joka täyttää edellä ja järjestelmän toimintasäännöissä esitetyt jäsenyysvaatimukset.

Kaikki osakkeenomistajat ja osallistujat voivat liittyä myös muihin sellaisiin järjestelmiin, jotka tarjoavat varmenneviranomaisen palveluja.

b) Osakkeenomistajien ja osallistujien oikeudet ja velvollisuudet

Identrus-yhtiön osakkeenomistajilla on samat oikeudet ja velvollisuudet kuin kaikilla muilla järjestelmään osallistuvilla tahoilla, ja ne tekevät samankaltaisia osallistumista koskevia sopimuksia Identrus-yhtiön kanssa kuin muut osallistujat toiminnallisen suhteensa ehtojen määräämiseksi. Kaikkien osakkeenomistajien on kuitenkin osallistuttava aktiivisesti Identrus-järjestelmään, ja osakeyhtiösopimuksessa edellytetään, että kukin osakkeenomistaja käyttää Identrus-järjestelmään kuuluvaa varmenneviranomaista ja järjestelmään sisältyvää rekisteröinti- ja riskinhallintajärjestelmää. Tämän vuoksi kaikki Identrus-yhtiön osakkeenomistajien yhtiöön tekemät investoinnit ovat luonteeltaan aktiivisia, koska kutakin osakkeenomistajaa vaaditaan käyttämään omia Identrus-järjestelmän mukaisia varmennepalvelujaan.

c) Hintapolitiikka

Identrus ottaa hintapolitiikassaan huomioon asemansa voittoa tavoittelevana organisaationa. Hintapolitiikkaa sovelletaan osallistujiin objektiivisten ja syrjimättömien perusteiden mukaisesti. Identrus aikoo laskuttaa ainoastaan osallistujia ei niiden asiakkaita. Kukin osallistuja voi määrätä vapaasti asiakkailta perimänsä maksut.

D MERKITYKSELLISET MARKKINAT

1 Tuotemarkkinat

Osapuolet esittävät, että Identrusin on viime kädessä määrä tomittaa seuraavanlaisia omistajan luotettavuuden varmentavia palveluja: 1) digitaalisessa verkossa lähetetyn viestin lähettäjän tunnistamista koskevat palvelut, 2) tällaisen viestin todentaminen sähköisten allekirjoitusten avulla, 3) avainten antajan antama vahvistus sille, ettei allekirjoituksen luomiseen ja todentamiseen käytettyjä avaimia ole peruutettu, 4) palvelujen toimittaminen riskien hallitsemiseksi silloin, kun allekirjoittaja väittää allekirjoitusta laittomaksi ja 5) järjestelmän käyttöä koskevien sääntöjen, menettelytapojen, menettelyjen, teknisten eritelmien ja sopimusten laatiminen ja käyttö.

Koska järjestelmään osallistuvat tahot toimittavat tällaisia palveluja, niiden oletetaan voivan tarjota peruskäyttäjille todentamispalveluja ja niihin liittyviä sähköistä kaupankäyntiä koskevia varmennepalveluja (luotettavuuden varmentavia palveluja). Peruskäyttäjät voivat käyttää Identrusin palveluja monenlaisissa liiketoimissa - toisin sanoen missä tahansa sellaisessa sähköisessä verkossa toteutettavassa toimessa, jossa toinen tai molemmat osapuolet vaativat toisen osapuolen tunnistettavuuden osalta erityisen korkeaa varmuusastetta. Tällaisia toimia voivat olla mahdollisesti kaikkialla maailmassa toteutettavat taloudelliset tai kaupalliset toimet, kuten tavaroiden tai rahoitusvälineiden osto tai myynti.

Komission ennakkoarvion mukaan ilmoitetut sopimukset koskevat siten vähintään kaksia erillisiä markkinoita, eli a) varmenneviranomaisille toimitettavien omistajan luotettavuuden varmentavien palvelujen markkinoita ja b) varmenneviranomaisten peruskäyttäjille toimittamien luotettavuuden varmentavien palvelujen ylhäältä alas suuntautuvia markkinoita.

a) Omistajan luotettavuuden varmentavien palvelujen toimittaminen

Identrus osallistuu aktiivisesti rahoituslaitoksia varten luotavien infrastruktuurien suunnitteluun ja käyttöön tekijöiden tunnistettavuuteen ja elektronisten viestien autenttisuuteen liittyvien riskien hallitsemiseksi. Identrus toimii omistajan luotettavuuden varmentavana viranomaisena ja laatii joukon liiketoimintaa koskevia sääntöjä, joissa määritellään järjestelmään osallistuvien varmenneviranomaisten myöntämät henkilöllisyyttä koskevat varmenteet ja niiden käyttö. Identrus on omistajan luotettavuuden varmentavan viranomaisen asemassa järjestelmään osallistuviin varmenneviranomaisiin nähden. Identrus ei tarjoa palveluja suoraan peruskäyttäjille.

b) Todentamispalvelut

Identrus-järjestelmään osallistuvat tahot tarjoavat sähköisten varmenteiden käyttöä koskevia palveluja suoraan järjestelmän piirissä oleville yrityksille, jotka ovat peruskäyttäjiä ja jotka voivat harjoittaa näiden palvelujen ansiosta kaupallista toimintaa avoimissa sähköisissä verkoissa. Käytettäessä tällaisen sähköisen kaupankäynnin mahdollistavia teknisiä sovelluksia ei voida taata käyttäjän tunnistettavuutta. Tämän vuoksi varmenneviranomaisten on jaettava digitaalisia tunnisteita, jolla rajataan tietyn käyttäjän oikeudet tiettyyn palveluun.

Kuten sähköisistä allekirjoituksista äskettäin annetussa direktiivissä(4) todetaan, sähköisiä allekirjoituksia käytetään useissa eri tilanteissa, eikä kyseisiä palveluja saa rajoittaa varmenteiden myöntämiseen ja hallinnointiin, vaan niihin olisi kuuluttava myös muut palvelut ja tuotteet, joissa käytetään sähköisiä allekirjoituksia tai jotka liittyvät niihin, kuten rekisteröintipalvelut, aikaleimapalvelut, hakemistopalvelut, laskentapalvelut ja sähköisiin allekirjoituksiin liittyvät neuvontapalvelut.

2 Maantieteelliset markkinat

Identrus-järjestelmä tarjoaa palvelujaan maailmanlaajuisesti, mikä mahdollistaa yritystenväliseen liiketoimintaan liittyvät toimet. Tämän vuoksi merkityksellisinä maantieteellisinä markkinoina voidaan pitää kysymyksessä olevien palvelujen maailmanlaajuisia markkinoita.

E OSAPUOLTEN ODOTUKSET

Identrus-järjestelmään arvioidaan kuuluvan lopulta noin 300 sellaista rahoituslaitosta, jotka ovat tason 1 osallistujia, ja lisäksi satoja tason 2 osallistujia; nämä yhdessä kattavat kaikki maailman merkittävät liiketoiminnan alat.

Identrus-järjestelmä toimii samoilla markkinoilla kuin monet sen kilpailijat, jotka kehittelevät parhaillaan varmenneviranomaisina tarjoamiensa palvelujen edellyttämiä järjestelmiä. Kilpailun kannalta merkittävimpiä aloitteita tekevät rahoitusalan yritykset, teknologiatoimittajat, postiviranomaiset, teollisuusalakohtaisia aloitteita tekevät tahot ja teletoiminnan harjoittajat, jotka ovat vakiinnuttaneet asemansa kaupallisina varmenneviranomaisina.

F KOMISSION SUUNNITELMAT

Komissio aikoo edellä esitetyn perusteella antaa myönteisen lausunnon ilmoitetuista toimista. Ennen kantansa esittämistä se kehottaa kolmansia osapuolia esittämään huomautuksensa kuukauden kuluessa tämän tiedonannon julkaisemisesta ja toimittamaan ne varustettuna merkinnällä "COMP/37.462 - Identrus" seuraavaan osoitteeseen: Euroopan komissio Kilpailun pääosasto

Linja C

Rue de la Loi/Wetstraat 200 B - 1049 Bryssel . Faksi (32-2) 296 70 81

(1) EYVL 13, 21.2.1962, s. 204/62.

(2) Myös seuraavista laitoksista on ilmoituksen tekemisen jälkeen tullut Identrus-yhtiön osakesijoittajia: Australia and New Zealand Banking Group, Banco Santander Central Hispanola, CIBC WMC Inc., HSBC Financial Services Corporation, NatWest Group Holdings Corporation ja Sanwa Technology Services, Inc.

(3) Tällainen taho voi olla esimerkiksi jokin digitaalisia tunnisteita sähköistä kaupankäyntiä varten myöntävä yksikkö tai tällaisia varmenteita myöntävä oikeushenkilö tai luonnollinen henkilö.

(4) Euroopan parlamentin ja neuvoston direktiivi 1999/93/EY, annettu 13 päivänä joulukuuta 1999, sähköisiä allekirjoituksia koskevista yhteisön puitteista, EYVL L 13, 19.1.2000, s. 12.